लाल कोठी स्थित सजा-धजा महिला आयोग कार्यालय गुरुवार को शहनाई की गूंज के बीच प्रेमी युगल के विवाह का साक्षी बना। अल्प समय में की गई इस शादी के लिए सुबह से ही आयोग अध्यक्ष से लेकर सदस्य, अधिकारी व कर्मचारी जोर-शोर से तैयारियों में जुटा रहा। युवती के अभिभावक बने आयोग ने विवाह की हर रस्म को पूरे रीति रिवाज से संपन्न कराया। वैदिक रीति रिवाज से राजापार्क पंडित श्री चक्रवर्ती सामवेदी ने प्रेमी युगल ज्योति-मनीष का विवाह मंत्रोच्चार के साथ कराया। उल्लेखनीय है कि आयोग गठन के बाद महिला आयोग में पहली बार किसी युवती की इच्छानुसार उसकी शादी आयोग ने कराई है।